1Wo'or kachalal, 'o jun tzij lic caka bij chiwe chi 'o u chac qui 'an na, lic caka ya chikul rumal i Kajwal Jesus. Cha c'un chi c'ux, yix xix naw chikij yoj wach u 'anic qui 'ano chi chom i c'aslemal chuwach i Dios; chi cowirsaj mas u 'onquil ile. 2Yix iweta'am wach ka bim can chiwe chi qui 'an na; lic ru' i Kajwal Jesus petnak wi i tzij-le. 3Are i craj i Dios che i c'aslemal yix, are ix ch'am: jun achi, mu min rib ru' jun ixok we n-rixokil taj; xak queje i ixokib. 4Ix achiab, chix naw che i ruc'axic i iwixokil, man 'utz ch'am i c'aslemal cu', n-ta q'uixbalil che. 5Queje ile chi 'ana; mi 'an to' pacha i rayijbal yix chique, pacha quiqui 'an i to' winak chi n-queta'am ti Dios. 6Mi jun mu t'or jun rachalal che tak ile, xak mu 'an i n-'us taj che, man i Kajwal cu ya na pa tojpen rumal ile. Ile, 'ax ka bim wi chic chiwe. 7Man i Dios n-oj ta u siq'uim chu 'onquil i n-ch'am taj; are i oj u siq'uim chu 'anic, are i ch'am chuwach ire. 8Que'el 'uri we 'o jun cu xutuj i c'utunic-i, n-are ti ajbil re i tzij-le cu xutuj, xa are i Dios ca tijin chu xutuxic, i Dios chi ca yaw i lo'laj u Tewal pa kanima. 9Quin bij yin n-ta kas u chac quin tz'ibaj chiwe re i c'axnabal i c'ux chiwach, man i Dios u c'utum chiwe wach i c'axnabal iwib qui 'an chiwach. 10Queje ile quix tijin chic chu 'onquil chique conojel i kachalal chila, che ronojel i jyub Macedónia. Xui-ri, lic caka tz'onoj chiwe, chi cowij mas u 'onquil ile. 11Chix 'ol che i c'aslemal chom; mi min iwib chupam tak i n-ta iwe che; xak chix chacunok, qui ch'acbej-re wach i qui tijo, pacha i ka bim chiwe. 12Queje chi 'ana ile, man n-ta rajwaxic chiwe, xak ni'pa i ne te creyent, chom quiquil ni i c'aslemal yix. 13Ix wachalal, cakaj yoj chi quiwetamaj wach ca 'ani chique i kachalal chi je camnak. N-cakaj taj we quix bison chique pacha quiqui 'an i winak chi ne te re i Crísto. Ique 'ut to' que bison chique i qui camnak, man ique n-ta u cubibal qui c'ux pacha yoj chi oj re chic i Crísto. 14Yoj ka cojom chi Jesus are xcamic, xak xwalij chic; xak queje ile cul ka c'ux che chi i Dios que u walijsaj ni'pa i je camnak chi qui jachom quib pu'ab i Jesus. 15Wo'or caka bij ni jun tzij chiwe chi petnak ru' i Kajwal: yoj chi c'a oj c'aslic are ca c'un i Kajwal, i ka 'enam yoj ru' n-coj nabeaj ta chiquiwach i je camnak. 16N-coj nabeaj taj, man are cu rik i 'ij, i Kajwal co ca ch'aw li chicaj, walijsabal que i camnak; xak ca tataj u ch'awbal jun ángel nim u patan, xak i u ch'awbal i trompet re i Dios. Are 'uri, ca kaj li Kajwal chicaj; te'uri ni'pa i camnak chi qui jachom quib pu'ab i Crísto, que walijic. 17Te'uri yoj chi c'a oj c'aslic, coj yactaj bi chicaj junam cu' ique; caka c'ulaj i Kajwal pa sutz', y coj 'e q'uiji ru' que'e 'ij sak chikij. 18Rumal-i, chi ya u cowil i c'ux chiwach che i tzij-le.
1 TESALONICENSES 4